Asturianu central

L**'asturianu central** ye una de les variedaes del asturianu que se fala n'Asturies. Espárdese ente'l ríu Seya y una llinia que va de Ḷḷena a la boca del ríu Nalón. Ye la variante modelu de llingua escrita.

## Principales carauterístiques:

* Caltenimientu de /f/ llatina, isoglosa que lu xebra del Asturianu oriental.

* Plural femenín -es. Con too, nun ye esti un fustaxe definitoriu de la fala central. En primeres porque'l plural femenín -es dase tamién nel asturianu occidental (Les Regueres) y en segundes, porque hai dellos conceyos centrales (p. ex. Ḷḷena y Ayer) que faen el plural femenín en -as.

* Monoptongación de los diptongos /ou/, /ei/ en /o/ y /e/: güe. 

* Neutru de materia. *lleche frío - llechi friu*, *carne tienro - carne tienra*. Isoglosa que lu xebra del Asturianu occidental.

:

## Fales con carauterístiques propies:

### Fala del Monte central o central sureñu

Abarca los conceyos d'Ayer, Ḷḷena, Riosa, Mieres, y Morcín y espárdese peles tierres lleoneses de los Argüeyos. Carauterizáse polos tres grandes trazos comunes a tol asturianu central (monoptongación de diptongos decrecientes, mantenencia de la /f-/ inicial llatina y axetivos de tres terminaciones (*malu / mala /malo*) y neutru de materia en /-o/. Amás amuesa los siguientes trazos ermunos:

* Plurales *-as*, *-an* nel sur de Ayer, Ḷḷena y Argüeyos: *morcieḷḷas*, mentanto que *-es*, *-en* nel norte Ayer y los conceyos de Riosa, Mieres y Morcín: *morcieḷḷes*. 

* "che vaquera" o soníu /ḷḷ/ viniente de l- y -ll-: *caxieḷḷo*, *ḷḷú*, *eḷḷo*, 
* /j/ pa los grupos cl-, pl- y gl-: y*amar*, *yegar*, y*ave, yana*.

* Metafonía con /-u/ final /o/ > /u/, /e/ > /i/ y /a/ > /e/: *viíyu*, *puilu*, *surdu*, *ḷḷúu*, *ḷḷoriru* 'lloréu', *melu*, *moyéu*. 

* Metafonía con /-i/ final. Dacuando dánse exemplos y asina se conseñen: *nuichi*, *ayiri*, *isti*, *isi*, *ḷḷichi*, *ḷḷuiñi*, *terdi*, *de beldri*, *fixi*, *trixi*, *vini*, *ebri* 'abri tu', *riñi*, *durmi*.

* Metafonía con /-a/ final /á/ > /e/ cuando del mediu ye zarrada: Asina plátiga > *plétiga*, á(g)uila > *é(g)uila*, água > *égua*, árguma > *èrguma*, llárima > *llérima*, etc. 

* Cayida xeneral de les oclusives sonores /b/ y /d/ ente vocales: *boa* 'boda', *ḷḷúu* 'llobu', *arría*, *coḷḷáa*, *queu* 'cabu', *queó* 'quedó', *naar*, *apoeréu* 'apoderáu', *Dios m'ayúe*, *andar de fetu muéu* 'andar de mudanza'.

* N'Ayer, mesmo que nel quirosán, soníu /ts/ pal grupu ch: *tsar*, *quetsu* 'cachu'.

* Sacante la metada norte de Mieres y el conceyu Morcín, non patalización del axugu -nn-: *cabana*.

* 3er. pp pasáu perfeutu en -oren: *punxoren*, *llamoren*, *dispertoren*.

* N'Ayer, Mieres y Ḷḷena 3er p.s. del perfeutu pa la segunda y tercer conxugación en -u: *volvú, morrú, metú* 'metió'.

* En Ḷḷena oxetu indireutu en -ḷḷe: *díxo-ḷḷe*, *nun-ḷḷe tocó*, *que-ḷḷe metiera*, *quitái-ḷḷevos*.

* En Ḷḷena y Riosa mantenencia o enxertu de -e paragóxica tres llíquda -r / -l: *colare, cuntare, curiare, dormire, escurecere, habitare, rezare, ḷḷare, ḷḷorare, ḷḷugare, muyere, corrale, particulare, pore*.

* Tamién aspiración de la F- inicial delantre los diptongos -ue- / -ui-: en zones: *ḥuera*, *ḥuerte*, *ḥueyes*, *ḥuibu*, *ḥuemos*.

* En Quirós y aldeas limítrofes de Ḷḷena, diptongación en -oi-: "coisa", "oiro", "toiro"

### Fala del Valle'l Nalón

Abarca los conceyos de Bimenes, Llangréu, Samartín del Rei Aurelio, Llaviana, y Sobrescobiu. Carauterizáse polos tres grandes trazos comunes a tol asturianu central (monoptongación de diptongos decrecientes, mantenencia de la F- inicial llatina y axetivos de tres terminaciones (*malu / mala /malo*) y neutru de materia en -o (un *fierru* / materia *fierro*). Amás amuesa los siguientes trazos ermunos:

* Plurales femeninos en -es.

* Metafonía con /-u/ final de mou que: á > ó / é > í / ó > ú. *cuintu*, *tuntu*, *güirtu*, *esconu*, *casóu*, *moyóu*, *matóndolu*.

* Metafonía con /-i/ final nos demostrativos *aquilli*, *isti*, *isi*, nel pronome masculín *illi*, na primer persona singular del perfeutu *vini*, *trixi*, *fici*, y nos imperativos de -er/-ir: *bibi*, *cumi*, *curri*, *durmi*.

* Metafonía con /-a/ final /á/ > /e/ cuando del mediu ye zarrada: Asina plátiga > *plétiga*, á(g)uila > *é(g)uila*, água > *égua*, árguma > *èrguma*, llárima > *llérima*, etc. 

* Cayía xeneral de les oclusives sonores /b/ y /d/ ente vocales: *vegáa*, *día* 'diba', *buega* 'bodega', *fégau*, *díemos*, *táemos*, *llamaen*, *reúndu*, *piozu* 'pedazu', *polgaúres*, *queaba*, *teyaín*.

* L'aspiración de la F- inicial delantre los diptongos -ue- / -ui-: *ḥuera*, *ḥuerte*, *ḥueyes*, *ḥuibu*, *ḥuemos*.

* 3er p.p.s. *ye*.

* En Llangréu y Bimenes pieslle de la vocal átona na terminación de los plurales masculinos (-os > -us) y femeninos (-es > -is): *lus güeyus*, *lis llágrimis*, *lis perris*, *patatis*, *pesetis*, *quilus*, *bercis*, *lis fariñis*, *ḥueyis*, *lus picaoris*, *vaquis*, *minerus*; frente a los plurales en -os y -es que se constaten en Samartín del Rei Aurelio, Llaviana y Sobrescobiu.

* En Llangréu y Bimenes pieslle de la vocal átona final (-e > -i) apaez en desinencies verbales de la 2ª p: *Tu andis*, *Tu andábis*, *Vos andábiis*, *Tu andesti*, *Vos andestis*, y 3ª pp: *andin*, *comin*, *tusin*, *andabin*, *comíin*, *tusíin*, frente a les terminaciones ensin cierre vocálicu de: marchabes, atizaben, comíes, facíen de Llaviana y Sobrescobiu.

* En Bimenes, formes pa la 3er pp de perfeutu *trixén* 'truxeren', *fixén* 'fixeren' y *viniín* 'vinieren': Si non habién tomóu el vino non cayén 'si non hubieren tomao el vino nun cayeran'. Ye trazu únicu nel asturianu pero que repítese en tierres estremeñes: *truhún* 'truxeren'.

* En Sobrescobiu dáse una faliella con carauterístiques singulares:

- Artículos: *el*, *a*, *o*, *os*, *es* pero direutos *–lo*/*-la*/*-los*/*-les*.

- Indefiníos: *un*, *úa* (*dalgúa*, *nengúa*) *unos*, *unes*.

- Perda de /L/ cuando'l direutu sigue al indireutu: *cúntameo*, *cuntáteo*.

- Palatalización del oxetu direutu *llu*, *lla*, *llo*, *llos*, *lles* tres d'infinitivu.

- Monoptongación de diptongos: *fo*, *vo*, *mu*, *do*. 

- Frente al restu del Valle conxunción copulativa: *e*.

- Concasa con Llaviana na forma del pronome personal *ílli* 'él'.

- Resultáu -n- pal grupu etimolóxicu -nn-: *cabana*.

### Asturianu centro-oriental

Abarca los conceyos de Colunga, Caravia, Cabranes, Piloña, Casu, Ponga y oeste de Parres. Carauterizáse colos trazos comunes a tol asturianu central na monoptongación de diptongos decrecientes y la mantenencia de la F- inicial llatina, y xébrase d'otres fales centrales en que fai axetivos de dos terminaciones (malu / mala) y neutru de materia en -u como n'asturianu oriental: *fariña añeyu, mantega nidiu*. Amás amuesa los siguientes trazos:

- Plurales *-es*, *-en*.

- Verbu ser ensin diptongar: *Xuan e fatu*, *Eren munchos*.

- /ḥ/ ante diptongu /ue/: *ḥuerza*, *ḥueyes*, *ḥueren*. 

- él > *élli*.

- Formes verbales en -in pa la 3 p.p. del imperfeutu pa los verbos -er, -ir: *perdíinse*, *caíinse*, *facíin*.

- Reducción de diptongos /ui/, /oi/: *fo*, *vo*, *mu*, *do*, *sos fatos*, y /-ei/: *Llué* 'llueye' < *lolii, *güé* 'güey' < *hodie, *bué* 'güei' < *bovis.

- Perda de -R del infinitivu al dir siguío d'artículu. *curiá'les oveyes*. 

- Palatalización de n- nel aniciu de pallabra: *ñabos*, *ñariz*, *ñabaya*.

- Nel puertu Llastres resultáu -n- pal grupu etimolóxicu -nn-: *Penote*, *Penayu*, *faneca*, *escanu*, *nenu*, *cabana*, etc.

## Referencies